ยุโรปหลอนไม่เลิก
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 8 มิ.ย. 2553
8 มิ.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 8 มิ.ย. 2553
...ตลาดหุ้นทั่วโลกผวาปัญหาการเงินในยุโรปลามไม่เลิก สามวันดีสี่วันไข้ ล่าสุดกลัวหนี้เสียที่จะเกิดกับสถาบันการเงินในยุโรป 2 ปีข้างหน้าจำนวนมหาศาล ยาวไปถึงสถาบันการเงินสหรัฐที่เข้าลงทุนตราสารของยุโรปมีความเสี่ยงตามไปด้วย 
...วานนี้ (7 มิ.ย.) เปิดตลาดดัชนีไหลจู๊ดลงไปเฉียด 17 จุด แล้วเด้งมาปิด 759.85 จุด ร่วง 11.63 จุด มูลค่าการซื้อขาย 16,027 ล้านบาท 
...ต่างชาติกลับมาขายสุทธิ 875 ล้านบาท สถาบัน-กองทุน พอร์ต บล. ผสมโรงขาย 
...ตลาดหุ้นทั่วโลกร่วงกันหมด แล้วหุ้นไทยจะเหลืออะไร หุ้นพื้นฐานตัวใหญ่ๆ ทั้งพลังงาน แบงก์ รับเหมา ถูกต่างชาติทิ้งร่วงกันเป็นแถว และน่าจะร่วงแค่สั้นๆ หายตกใจต่างชาติต้องกลับมาซื้อใหม่
...หุ้นพลังงานโดนหนักกว่าเพื่อนตามราคาน้ำมันโลกขาลง และยังโดนต่างชาติถล่มขายจากวิกฤตการเงินยุโรป 
...มีเพียงหุ้นเกียรติธนาขนส่ง (KIAT) สะเทินน้ำสะเทินลม ทนต่อแรงกระแทก “เจ้ามือ” เลยมันส์ส์ ทำราคานิวไฮไม่รู้เบื่อ วานนี้ลากไปเชือด 21 บาท แล้วตบลงมาบวกเล็กน้อย 10 สตางค์ ที่ 17.10 บาท 
...ฟากไซเบอร์ แพลนเน็ต (CYBER) ตัวเล็กแต่ใจเด็ด ราคายังแรงและวอลุมแน่นสวนตลาด ทำบวกได้อีก 4 สตางค์ 
...แต่ความแรงยังไม่ถึงกับแซงธีระมงคล (TMI) วันเดียวบวกขึ้นมาถึง 24 สตางค์ ขึ้นมาทำนิวไฮอีกแล้ว 1.79 บาท 
...หุ้นแรงดีแบบนี้ ครอบครัว “ประสิทธิ์รัตนพร” ร้อง ไชโยโห่ฮิ้ว ราคาเกิน 1 เท่าตัวจากจอง 0.88 บาท
...ซันไชน์ คอร์ปอเรชั่น (SSE) ไม่ปฏิเสธซื้อโรงพิมพ์ตะวันออก (EPCO) และไม่แย้งวันประชุมบอร์ดศุกร์ 11 มิ.ย.นี้ เคาะการซื้อ EPCO 
... บล.ไทยพาณิชย์ กลับมารุกงานวิจัยตอบสนองสถาบันรายใหญ่-รายย่อยอีกครั้ง หลังจากแต่งตั้ง “แอนดี้-เกียรติศักดิ์ เจนวิภากุล” นั่งเก้าอี้เอ็มดีคุมงานวิจัย ส่วน “สุกิจ อุดมศิริกุล” เป็นผู้อำนวยการฝ่ายกลยุทธ์การลงทุนลูกค้าบุคคล
...คันทรี่ กรุ๊ป ดีเวลลอปเม้นท์ (CGD) ขยายเวลาจองซื้อหุ้นเพิ่มทุนไปถึงวันที่ 11 มิ.ย.นี้ ส่วนวันออก CGD–W2 เปลี่ยนเป็นวันที่ 22 มิ.ย. จากเดิม 15 มิ.ย.